САЩ , Великобритания и Канада : Русия иска да открадне данни за ваксина срещу Covid - 19 Трите държави разкриха информация за действията на хакери , подкрепени от Кремъл Хакери , подкрепени от руската държава , се опитват да откраднат проучвания за ваксина и лечение на Covid - 19 от академични и фармацевтични институции по света , обяви Националният център за киберсигурност ( NCSC ) на Великобритания , цитиран от Ройтерс . Координирано изявление на Великобритания , Съединените щати и Канада приписва атаките на група АРТ 29 , известна още като Cozy Bear , която те твърдят , че почти сигурно оперира като част от руските разузнавателни служби . „ Осъждаме тези окаяни атаки срещу този вид жизненоважна работа за справяне с коронавирусната пандемия “ , коментира оперативният директор на NCSC Пол Чичестър . Експерти по киберсигурност твърдят , че хакерски инструмент на АРТ 29 е използван през последната една година срещу клиенти в Съединените щати , Япония , Китай и Африка . Руската информационна агенция РИА Новости цитира говорителя Дмитри Песков , който твърди , че Кремъл отхвърля обвиненията на Лондон . По думите му тези твърдения не са подкрепени от подходящи доказателства . В отделно изявление Великобритания обвини „ руски играчи “ , че са се опитали да се намесят в изборите ѝ през 2019 г . , като са се опитали да разпространят изтекли документи онлайн . Руското външно министерство твърди , че тези обвинения са „ неясни и противоречиви “ . Очаква се през следващата седмица Великобритания да публикува отдавна отлаган доклад за руското влияние върху британската политика . „ Егоистични интереси “ Британският външен министър Доминик Рааб заяви , че е напълно неприемливо руските разузнавателни служби да се целят в работа , свързана с пандемията . „ Докато други преследват своите егоистични интереси с безразсъдно поведение , Обединеното кралство и неговите съюзници продължават с усилената работа по разработването на ваксина и опазването на глобалното здраве “ , посочи той в изявление . По думите му Великобритания ще работи със съюзниците си , за да държи сметка на извършителите . NCSC заяви , че атаките на групата продължават и се използват различни инструменти и техники , включително фишинг и зловреден софтуер . „ АРТ 29 вероятно ще продължи да таргетира организации , ангажирани с проучванията и разработката на ваксина срещу Covid - 19 , докато се опитват да отговорят на допълнителни разузнавателни въпроси , свързани с пандемията “ , гласи изявлението на NCSC . Американското министерство на вътрешната сигурност и Американското киберкомандване публикуваха техническа информация за три от хакерските инструмента , използвани от руските хакери . Инструментите носят имената WELLMAIL , SOREFANG и WELLMESS . Играчи от частния сектор , които са забелязали зловредния софтуер WELLMESS миналата година , не са били наясно с руския му произход досега . В няколко случая WELLMESS е открит в системите на американски фармацевтични компании , твърдят трима разследващи , запознати с въпроса , които са пожелали да останат анонимни заради конфиденциалността на информацията . Инструментът е позволил на хакерите бързо да получат дистанционен достъп до компютри със защита . Разследващите отказват да разкрият кои са жертвите . През май Великобритания и САЩ заявиха , че мрежи от хакери са таргетирали национални и международни организации , занимаващи се с пандемията . Но до този момент тези атаки не са свързвани изрично с Русия .